Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Kuluse navamuwavisa mangana afungulule Mbavilone (1-8)
-
Unonga kaweshi kuhasa kulipika naMuka-kutengako (9-13)
-
Vaka-mafuchi eka navatachikiza Isalele (14-17)
-
Kalunga vamufwelela mukutenga vyuma namukusolola vyuma (18-25)
45 Ami Yehova ngunambe kuli Kuluse,+ ou wami vawavisa,
Ou ngunakwate kulivoko lyachilyo+
Mangana ngufungulule vaka-mafuchi kumeso enyi,+
Ngutambule vitwa vyavamyangana,
Ngusokolole vikolo vyamapito avali kumeso enyi
Mangana vikolo vazeneke kuvisoka, ngwami:
2 “Nangukalivanga kulutwe lwove,+
Kaha nangukasalamisa jipili.
Nangukachikachika vikolo vyaunengu,
Nangukatetateta tupachiso twafwelu.+
3 Nangukakuhana luheto luze luli mumilima
Naluheto lwakuvumbama luze luli muvihela vyakuswama,+
Mangana ukatachikize ngwove ami yami Yehova,
Yami Kalunga kaIsalele ou ali nakukusanyika halijina lyove.+
4 Nguli nakukusanyika halijina lyove
Mwomwo yangamba yami Yakova, mwomwo yaIsalele ou ngwasakula.
Nangukuhana lijina lyalilemu numba tuhu kawangutachikijileko.
5 Ami yami Yehova kakweshi wekako.
Kakweshi Kalunga wekako shina yami kaha.+
Nangukujikijisa numba tuhu kawangutachikijileko,
6 Mangana vatu vosena,
Kufuma kumututuko nakuheta kumulauko vakatachikize
Ngwavo kakweshi Kalunga wekako shina yami kaha.+
Ami yami Yehova kakweshi wekako.+
7 Ngweji kunehanga musana+ namilima,+
Ngweji kunehanga kuunda+ nalupi.+
Ami Yehova yami ngweji kulinganga vyuma vyosenevi.
8 Enu melu, nokesenu vula.+
Mavwi anokese kwoloka hamavu,
Mavu apulike nakusoka jimbuto jaulwilo,
Hasoke nawa jimbuto jakwoloka, kaha visokele hamwe.+
Ami Yehova yami ngunavihakeko.”
9 Lamba kuli ou mwalipika naYou amutengele,
Mwomwo napu kaha nge chizanda chauma
Chize chili navizanda vikwavo hamavu.
Uno unonga unahase kwamba kuli muka-kutenga ngwawo: “Uli nakutenga vyuma muka?”+
Uno chuma chize vanatenge chinahase kwamba ou nachitenge ngwacho: “Kaweshi namavokoko” nyi?
10 Lamba kuli ou mwahanjika kuli chisemi walunga ngwenyi: “Chuma muka echi unaseme?”
Ou mwahanjika kuli pwevo ngwenyi: “Chuma muka echi uli nakusema?”
11 Yehova, Ou Wajila waIsalele,+ Ou amutengele nambe ngwenyi:
“Kutala chakutamo kuli enu kunguhulisa havyuma vili nakwiza kulutwe
Chipwe kungulweza vyakulinga kutalisa kuvana vami+ nakumilimo yamavoko ami nyi?
12 Yami ngwatengele mavu+ nakutengelaho mutu.+
Yami ngwatanduwile melu namavoko ami,+
Kaha ngweji kuhananga jindongi kumayongomena amumelu osena.”+
13 Yehova wamayongomena nambe ngwenyi: “Ngunakatula mutu mwomwo yakwoloka chami,+
Nangukasungamisa jijila jenyi josena.
Ikiye mwakatungulula nganda yami,+
Ikiye mwakasokola vafunge jami+ chakuzeneka kumufweta chipwe kumuhana maswekeza.”+
14 Yehova nambe ngwenyi:
“Nganyo yakuEjipitu nakusekasana chakuEchopa, nachechi chavaSheva, malunga vakutaluka,
Navikeza kuli enu, kaha navikapwa vyenu.
Navakatambuka munyima yenu oku vali mumalenge.
Navakeza nakulifukula kuli enu,+
Navakalomba kumeso enu ngwavo, ‘Kalunga ali nayenu chikupu,+
Kakweshi Kalunga wekako, shina ikiye kaha.’”
15 Ove Kalunga kaIsalele, ove Mulwilo,+
Chikupu vene unapu uKalunga uze eji kuliswekanga.
16 Vaka-kusonga makombelo vosena navakasauka,+
Vosena navakavevwisa sonyi, navakavenyisa.
17 Oloze Yehova mwakalwila Isalele haya myaka yosena.+
Kaveshi kukamwivwisa sonyi chipwe kumusaulako haya myaka yosena.+
18 Yehova, ou Kalunga wamuchano,
Ou atengele melu,+
Ou atengele mavu, ou awazamishile,+
Ou kawatengele chawanako, oloze awatengele ngwenyi hatwamenga vatu,+ nambe ngwenyi:
“Ami yami Yehova kakweshi wekako.
19 Kangwahanjikilile kuchihela chakupenge,+ kuchihela chamilimako.
Kangwahanjikile kuli vana vaYakova ngwami,
‘Ngutondetondenu chawanako.’
Ami yami Yehova uze eji kuhanjikanga vyuma vyakwoloka nakuvilika vyuma vyakusungama.+
20 Likungulwilenu hamwe mwizenga.
Enu munayovoka kuli vaka-mafuchi,+ likungulwilenu hamwe.
Vatu vaze veji kumbatanga makombelo akusonga,
Nakulomba kuli kalunga uze keshi kuhasa kuvalwilako,+ kavatachikiza chuma numba chimweko.
21 Ambululenu mujimbu wenu, jimbulenu chihande chenu.
Shimutwilenu mwenumwenu.
Iya ahanjikile chuma kanechi kushikulu?
Iya achambulwile kufuma kumakumbi akunyima?
Uno keshi yami Yehovako nyi?
Kakweshi Kalunga wekako shina yami kaha,
Kakweshi Kalunga wakwoloka, chipwe Mulwilo+ wekako shina yami kaha.+
22 Enu vatu vakujisongosongo jamavu josena, pandamenu kuli ami mangana ngumilwile,+
Mwomwo ami yami Kalunga, kakweshi wekako.+
23 Ngunalishingi ami ivene.
Mazu anafumu mukanwa kami anapu akwoloka,
Kaweshi kukakindulukako.+ Ngunambe ngwami:
Mutu himutu mwakangufukaminanga,
Vatu vosena navakalishinga kupwa vakushishika,+
24 Ngwavo, ‘Chikupu vene Yehova apwa wakwoloka, wangolo.
Vosena vaze navamukwachila matoto navakevwa sonyi kumeso enyi.
25 Vana vaIsalele vosena navakamona ngwavo valingile mwakwoloka kuzachila Yehova,+
Kaha navakalisashila muli ikiye.’”
Share
Share
NEW WORLD TRANSLATION OF THE HOLY SCRIPTURES (2013 REVISION)
Isaya 45
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk cjk_Latn unk tso_Latn unk cjk_Latn cjk_Latn cjk_Latn cjk_Latn run_Latn umb_Latn cjk_Latn cjk_Latn ceb_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn cjk_Latn mri_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn umb_Latn cjk_Latn fij_Latn cjk_Latn bem_Latn cjk_Latn cjk_Latn hat_Latn hat_Latn cjk_Latn cjk_Latn cjk_Latn cjk_Latn uzn_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn mri_Latn eng_Latn eng_Latn kor_Hang ssw_Latn fij_Latn cjk_Latn eng_Latn